《次韵马叔度再用前韵见寄》
宋代·喻良能

善弈从来数弈秋，胜游今作子长游。
才多已觉悬河似，诗妙无劳入海求。
画月裁云宁底巧，奔泉抉石一何遒。
谁知倾盖成胶漆，笑杀如新到白头。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。